Umar Hassan Ahmad al-Bashir
Umar Hassan Ahmad al-Bashir, f. 1.1.1944, sudanesisk generalløjtnant og statsoverhoved. Al-Bashir tog magten i Sudan ved et ublodigt militærkup 30.6.1989 og forbød derefter alle partier undtagen det fundamentalistiske National Islamic Front, som militæret siden har delt magten med. Flere kupforsøg mod al-Bashirs fundamentalistiske islamiske militærstyre er blevet slået ned med hård hånd.
Al-Bashir valgtes til præsident i 1996 og blev genvalgt i 2000. Hans styre blev i 1990'erne mistænkt for at have forbindelser til international terrorisme, og Sudan er blevet anklaget for overgreb mod oprørere og befolkningen i Sydsudan og i Darfur. I 2010 blev al-Bashir erklæret som vinder af Sudans første flerpartisvalg i 24 år. Året før var han blevet efterlyst af Den Internationale Straffedomstol (ICC) for krigsforbrydelser; i 2010 kom der også arrestordre mod præsidenten for folkedrab.
I 2015 deltog al-Bashir i et AU-møde i Sydafrika; han fiik forbud mod at forlade landet, mens en domstol tog stilling til om han skulle udleveres til retsforfølgelse. Al-Bashir forlod alligevel Sydafrika og vendte hjem til en heltemodtagelse.